II. FORDULÓ – FŐGIMNÁZIUM

„*Az eucharisztia a szeretet köteléke*”

**A keret**

Készítsetek négy (A/4-es) oldalon – lehetőleg újságszerűen egy A/3-as lapra – egy iskolai újságot (egy Pingvin különszámot), amelynek megjelenési ideje 1938. június (a tanév vége) vagy 1938. szeptember (az új tanév eleje), és amely az 1938. május 25–29-i eucharisztikus világkongresszus eseményeit és a kongresszusra való felkészülést mutatja be, illetve az Oltáriszentség kultuszára reflektáló irodalmi és vetélkedő rovatot, valamint korabeli hirdetéseket, rövid híreket és egyéb kisebb anyagokat tartalmaz! Külön értékeljük, ha az újság elkészítésében felhasználtok a [megadott irodalmon](file:///D:\Töri\Euch%20vk\eucharisztikus_vilagkongresszusok-II_irodalom.docx) felüli dokumentumokat (pl. családi visszaemlékezést). A forrásaitokat az újságoldalon nevezzétek is meg az egységek (cikkek stb.) végén! Figyeljetek az időrendre, hiszen újságotok egy adott napon jelenik meg! Az elkészített újságot – amennyiben ismét élő az oktatás – a könyvtárban kell leadni, távoktatás esetén pedig elektronikus formában az [eigner.j@signum.hu](mailto:eigner.j@signum.hu) címre küldeni **2021. április 17**-ig. (Ez utóbbi esetben a dokumentum címének a választott csapatnevet adjátok!)

**Az újság részei:**

**1. A lapnak és különösen a címlap fejlécének megformázása (5 pont)**

A címlapra kerüljön az újság általatok kitalált, de az 1938-as eucharisztikus világkongresszushoz kapcsolódó címe, a kiadás napja saját tervezésű formában és betűtípussal. Kiadóként a csapatnév, szerkesztőbizottsági tagokként a ti nevetek szerepeljen ugyanitt vagy az utolsó oldalon. A cikkek elhelyezését, betűtípusát és betűméretét is ti válasszátok ki.

**2. Riport (25 pont)**

A riport érdekes eseményről szóló, emberközpontú műfaj, mely a helyszínen, vagy helyszíni tapasztalatok alapján, az illetékes(ek) megszólaltatására hivatkozva készülő tudósítás. Oknyomozó, valóságmagyarázó, a történet a meghatározó benne. A riporter felderít, értékel, illetve általánosít, lehetősége van arra is, hogy megjelenítse a saját szempontjait. Az esemény mellett a helyszín és a szereplők is fontosak.

A riportban jelenítsétek meg (kb. 1500-2000 karakterben), mintha ti lennétek a riporter, az eucharisztikus világkongresszus valamelyik rendezvényét, bemutatva az iskola diákjainak/ciszterci szerzeteseknek részvételét). Illusztrációkat is csatoljatok hozzá! Forrásaitokat – aláírásképpen – jelöljétek a riport végén, illetve – esetlegesen – az illusztrációk alatt! Külön értékeljük, ha saját magatok által felkutatott forrásokat is felhasználtok.

**3. Interjú (15 pont)**

Az interjú két (vagy több) ember beszélgetését jelenti, melynek célja, hogy az interjú készítői az interjú alanyától információkat nyerjenek egy meghatározott témakörben. Az interjú formája éppen ezért kérdés-felelet.

Készítsetek képzelt interjútegy résztvevővel az 1938-as eucharisztikus világkongresszusról! Az interjúban szerepeljen, miért vett részt a kongresszuson, és milyen emléket hordoz magában az eseményről! (kb. 750-1250 karakter) Ha lehet, az interjúhoz illesszétek az interjúalany fényképét! Forrásaitokat – aláírásképpen – jelöljétek a végén! Külön értékeljük, ha az interjút egy ma is élő szemtanúval készítitek el!

**4. Vicc/aranyköpés/tréfás történet (4 pont)**

Írjatok az 1938-as eucharisztikus világkongresszussal kapcsolatban egy vagy két viccet, illetve tréfás történetet vagy néhány aranyköpést. Figyeljetek, hogy mindez a jó ízlés határain belül maradjon!

**5. Rövidhírek (10 pont)**

A hír rövid, tényszerű (objektív) összefoglalója egy olyan történésnek, amely sok embert érint.

Írjatok 5 rövidhírt, amelyben olyan korabeli eseményről számoltok be, amely valamilyen módon kapcsolódott az 1938-as eucharisztikus világkongresszushoz! Ebből legyen kettő helyi vagy regionális, három pedig nem budapesti (vidéki vagy külföldi) esemény. Forrásaitokat – aláírásképpen – jelöljétek a végén!

**6. Rajz (10 pont)**

Tervezzetek egy eucharisztikus szimbólumot, amelyet a lapban helyeztek el!

**7. Vers (10 pont)**

Írjatok akrosztikonos verset, ahol a sorok kezdőbetűiben a KENYÉR ÉS BOR szavakat rejtitek el! Adjatok címet is a költeményeteknek! Figyeljetek arra, hogy nem egyszerűen akrosztikont, hanem verset kell írnotok, tehát a sorok szótagszáma azonos legyen, és legyen valamilyen rím benne!

**8. Képregény (12 pont)**

Készítsetek max. A5-ös méretben (egy fél újságoldalon) – 6 képből álló – képregényt, amely Brenner János életét és mártíromságát mutatja be!

**9. Reklám és apróhirdetés (10 pont)**

Helyezzetek el a lapban legalább tíz olyan reklámot és apróhirdetést, amelyek valamilyen módon kapcsolódnak az 1938-as eucharisztikus világkongresszushoz!

**10. Betűrejtvény (10 pont)**

Készítsetek betűrejtvényt az az 1938-as eucharisztikus világkongresszussal kapcsolatban az újság rejtvény rovatába. Külön értékeljük, ha olyan rejtvényt készítetek, amelyből az EUCHARISZTIA / OLTÁRISZENTSÉG szó is kiolvasható.